President Convoy: কানপুরে দুর্ঘটনার কবলে রাষ্ট্রপতির কনভয়

কানপুর: কানপুরে দুর্ঘটনার কবলে রাষ্ট্রপতি রামনাথ কোবিন্দের কনভয়। কনভয়ের একটি ইনোভা গাড়ি অ্যাম্বুল্যান্সকে ধাক্কা মারে। দুর্ঘটনায় ক্ষতিগ্রস্ত হয়েছে অ্যাম্বুল্যান্স ও ইনোভা গাড়ি। দুর্ঘটনার কারণে প্রায় ২০ মিনিট যানজটে স্তব্ধ হয়ে পড়ে রাস্তা।

শুক্রবার কানপুরে চারদিনের সফরে পৌঁছেছেন রাষ্ট্রপতি রামনাথ কোবিন্দ। তাঁর সঙ্গে রয়েছেন প্রধানমন্ত্রী নরেন্দ্র মোদি এবং উত্তরপ্রদেশের মুখ্যমন্ত্রী যোগী আদিত্যনাথ। প্রথমেই তিনি যান জন্মস্থান পারউখ গ্রামে। সেখানে তিনি পাথরি মাতার মন্দির পরিদর্শন করেন। সঙ্গে ছিলেন রাষ্ট্রপতির স্ত্রী সবিতা কোবিন্দও। হাজির ছিলেন প্রধানমন্ত্রীও।

শনিবার রাষ্ট্রপতি মার্চেন্ট চেম্বার অফ উত্তরপ্রদেশের ৯০ বছর পূর্তি উৎসবের উদ্বোধন করবেন। এছাড়া গোরখপুরে গীতা প্রেসের শতবর্ষ পূর্তি উৎসবে যোগ দেবেন তিনি। রবিবার রাষ্ট্রপতি যাবেন মঘরে। সেখানে তিনি সন্ত কবির অ্যাকাডেমি এবং স্বদেশ দর্শন যোজনার উদ্বোধন করবেন। সফরের শেষ দিন সোমবার উত্তরপ্রদেশ বিধানমণ্ডলের যৌথ অধিবেশনে ভাষণ দেবেন বলে রাষ্ট্রপতি ভবনের তরফ থেকে জানানো হয়েছে।