Jagdeep Dhankhar: রাষ্ট্রপতির কাছে ধনখড়ের অপসারণ চাইলেন সুদীপ বন্দ্যোপাধ্যায়

কলকাতা টিভি ওয়েব ডেস্ক: রাষ্ট্রপতি রামনাথ কোবিন্দের (Ramnath Kovind) সামনেই পশ্চিমবঙ্গের রাজ্যপাল জগদীপ ধনখড়ের (Jagdeep Dhankhar) অপসারণের দাবি তুলল তৃণমূল (TMC)। সোমবার রাষ্ট্রপতি সংসদে বাজেট অধিবেশনের উদ্বোধন করেন। ভাষণ শেষ হওয়ার পর বেরিয়ে যাওয়ার মুখে রাষ্ট্রপতি শুভেচ্ছা বিনিময় করছিলেন। সৌজন্য বিনিময়ের সময় রাষ্ট্রপতির কাছে গণতন্ত্র রক্ষার স্বার্থে রাজ্যপালকে সরিয়ে দেওয়ার অনুরোধ জানান লোকসভায় তৃণমূলের দলনেতা সুদীপ বন্দ্যোপাধ্যায় (Sudip Bandyopadhyay)।

সংসদের দুই কক্ষেই এবার রাজ্যপালের অপসারণের দাবিতে তৃণমূল সরব হবে বলে সিদ্ধান্ত আগেই হয়েছিল। গত বৃহস্পতিবার তৃণমূলের সাংসদদের সঙ্গে দলনেত্রী মমতা বন্দ্যোপাধ্যায় ভার্চুয়াল বৈঠক করেন। সেই বৈঠকেই নেত্রী দলীয় সাংসদদের এ ব্যাপারে সরব হওয়ার পরামর্শ দেন। রাজ্যসভা এবং লোকসভায় সুযোগ পেলেই রাজ্যপালের অপসারণ চাইতে হবে, এমনটাই নির্দেশ মমতার। দলের রাজ্যসভার সাংসদ শুখেন্দুশেখর রায় ওইদিনই জানিয়েছিলেন, রাজ্যসভায় রাজ্যপালের অপসারণ চেয়ে স্বতন্ত্র প্রস্তাব আনা হবে।

https://kolkatatv.org/wp-content/uploads/2022/01/WhatsApp-Video-2022-01-31-at-10.23.04-PM.mp4

আরও পড়ুন: Jyotipriya-Arjun: অর্জুন ‘পেশাদার খুনি’, জ্যোতিপ্রিয়র মন্তব্যে জলঘোলা গান্ধী প্রয়াণ দিবসে

Today, I requested President Ram Nath Kovind to remove West Bengal Governor (Jagdeep Dhankhar) from the state..Vice President Venkaih Naidu was also present…: TMC MP Sudip Bandyopadhyay pic.twitter.com/1suHQO6cdG

— ANI (@ANI) January 31, 2022

সোমবার সংসদে শুরু হল বাজেট অধিবেশন। এদিন রাষ্ট্রপতি উদ্বোধনী ভাষণ দেন। পরে আর্থিক সমীক্ষার রিপোর্ট পেশ করা হয়। মঙ্গলবার কেন্দ্রীয় অর্থমন্ত্রী নির্মলা সীতারমন বাজেট পেশ করবে। এদিন তৃণমূল দলনেতা সুদীপ বন্দ্যোপাধ্যায় শুরুতেই বুঝিয়ে দিলেন, আগামী দিনগুলিতে তাঁরা সংসদের দুই কক্ষেই রাজ্যপালের অপসারণকে কেন্দ্র করে হইচই চালাবে। সোমবার রাজ্যপালের কাছে সেই দাবি তুলে সুদীপ তার সুর বেঁধে দিলেন।

আরও পড়ুন: Jagdeep Dhankhar: রাজ্যপাল ধনখড় নির্বাচিত সরকার-মুখ্যমন্ত্রীকে অপমান করছেন, সুর চড়ালেন ফিরহাদ

রাজ্যপালের সঙ্গে রাজ্যের সংঘাত একেবারে তুঙ্গে উঠেছে। গত ২৫ জানুয়ারি বিধানসভায় বি আর আম্বেদকরের মূর্তিতে মালা দিতে এসে রাজ্যপাল সাংবাদিকদের সামনে রাজ্য সরকারকে নজিরবিহীনভাবে আক্রমণ করেন। তাঁর নিশানা থেকে বাদ যাননি মুখ্যমন্ত্রী মমতা বন্দ্যোপাধ্যায় এবং বিধানসভার অধ্যক্ষ বিমান বন্দ্যোপাধ্যায়। অধ্যক্ষ বিধানসভা চত্বরে দাঁড়িয়েই ওইদিন রাজ্যপালের উদ্দেশে পাল্টা তোপ দাগেন। তারপরই বৃহস্পতিবার তৃণমূল সাংসদদের ভার্চুয়াল বৈঠকে সংসদে রাজ্যপালের অপসারণের দাবিতে লাগাতার হইচই চালিয়ে যাওয়ার সিদ্ধান্ত হয়। অধ্যক্ষ জানান, আগামী বিধানসভার অধিবেশনেও রাজ্যপালের বিরুদ্ধে নিন্দা প্রস্তাব আনার ব্যাপারে চিন্তাভাবনা করা হচ্ছে। তিনি বলেন, এরপর থেকে বিধানসভায় আসতে চাইলে রাজ্যপালের কাছে তার কারণ জানতে চাওয়া হবে।

লোকসভার গত অধিবেশনেও তৃণমূল সাংসদরা রাজ্যপালের অপসারণের দাবিতে সোচ্চার হয়েছিলেন। এর মধ্যে নবান্নের সঙ্গে রাজভবনের সংঘাত তীব্রতর হয়েছে। তৃণমূলের স্পষ্ট অভিযোগ, রাজ্যপাল বিজেপির অঙ্গুলিহেলনে চলছেন। খোদ বিধানসভার অধ্যক্ষের মন্তব্য, ‘রাজ্যপাল কার মুখপাত্র হিসেবে কথা বলছেন, জানি না।’